CELEX: 32009D0907
Language: el
Date: 2009-12-08 00:00:00
Title: Απόφαση 2009/907/ΚΕΠΠΑ του Συμβουλίου, της 8ης Δεκεμβρίου 2009 , για την τροποποίηση της κοινής δράσης 2008/851/ΚΕΠΠΑ για τη στρατιωτική επιχείρηση της Ευρωπαϊκής Ένωσης που θα συμβάλει στην αποτροπή, στην πρόληψη και στην καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας

9.12.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 322/27
            
         
      ΑΠΌΦΑΣΗ 2009/907/ΚΕΠΠΑ ΤΟΥ ΣΥΜΒΟΥΛΊΟΥ
   
   της 8ης Δεκεμβρίου 2009
   για την τροποποίηση της κοινής δράσης 2008/851/ΚΕΠΠΑ για τη στρατιωτική επιχείρηση της Ευρωπαϊκής Ένωσης που θα συμβάλει στην αποτροπή, στην πρόληψη και στην καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28 και το άρθρο 43, παράγραφος 2,
   Εκτιμώντας τα ακόλουθα:
   
               (1)
            
            
               Στις 10 Νοεμβρίου 2008 το Συμβούλιο υιοθέτησε την κοινή δράση 2008/851/ΚΕΠΠΑ για τη στρατιωτική επιχείρηση της Ευρωπαϊκής Ένωσης που θα συμβάλει στην αποτροπή, στην πρόληψη και στην καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας (1).
            
         
               (2)
            
            
               Από την εμπειρία του πρώτου έτους της επιχείρησης συνάγεται ότι απαιτούνται τροποποιήσεις στην κοινή δράση 2008/851/ΚΕΠΠΑ προκειμένου να δοθεί η δυνατότητα στην Ναυτική Δύναμη της Ευρωπαϊκής Ένωσης να συμβάλει στην παρακολούθηση των αλιευτικών δραστηριοτήτων στα ανοικτά των ακτών της Σομαλίας.
            
         
               (3)
            
            
               Οι πειρατικές επιθέσεις και οι ένοπλες ληστείες στα ανοικτά των σομαλικών ακτών εξακολουθούν να απειλούν τη θαλάσσια κυκλοφορία στην περιοχή και ειδικότερα την παράδοση επισιτιστικής βοήθειας στον πληθυσμό της Σομαλίας από το Παγκόσμιο επισιτιστικό πρόγραμμα.
            
         
               (4)
            
            
               Συνεπώς, είναι απαραίτητο να παραταθεί η επιχείρηση για ένα επιπλέον έτος.
            
         
               (5)
            
            
               Στις 30 Νοεμβρίου 2009, το Συμβούλιο Ασφαλείας των Ηνωμένων Εθνών εξέδωσε την απόφαση 1897 (2009).
            
         
               (6)
            
            
               Η κοινή δράση 2008/851/ΚΕΠΠΑ θα πρέπει να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η κοινή δράση 2008/851/ΚΕΠΠΑ τροποποιείται ως εξής:
   
               α)
            
            
               Στο άρθρο 1 προστίθεται η ακόλουθη παράγραφος:
               «3.   Επιπλέον, η “Atalanta” συμβάλλει στην παρακολούθηση των αλιευτικών δραστηριοτήτων στα ανοικτά των ακτών της Σομαλίας,».
            
         
               β)
            
            
               Στο άρθρο 2 το στοιχείο στ) αντικαθίσταται από το εξής:
               
                           «στ)
                        
                        
                           εξασφαλίζει διασύνδεση και συνεργασία με τις οργανώσεις και τις οντότητες και με τα κράτη που δρουν στην περιοχή με στόχο την καταπολέμηση των πειρατικών επιθέσεων και των ένοπλων ληστειών στα ανοικτά των ακτών της Σομαλίας, συγκεκριμένα τη ναυτική δύναμη “Combined Task Force 150” που δραστηριοποιείται στο πλαίσιο της επιχείρησης “Enduring Freedom”.
                        
                     
                           ζ)
                        
                        
                           αφού σημειωθεί ικανοποιητική πρόοδος στην ξηρά όσον αφορά τη δημιουργία ικανοτήτων στον τομέα των θαλάσσιων μεταφορών, μεταξύ άλλων με μέτρα ασφαλείας για την ανταλλαγή πληροφοριών, βοηθά τις σομαλικές αρχές με την παροχή στοιχείων σχετικά με τις αλιευτικές δραστηριότητες τα οποία συνελέγησαν κατά τη διάρκεια της επιχείρησης.».
                        
                     
         
               γ)
            
            
               Η παράγραφος 3 του άρθρου 16 αντικαθίσταται από το εξής κείμενο:
               «3.   Η στρατιωτική επιχείρηση της ΕΕ ολοκληρώνεται στις 12 Δεκεμβρίου 2010.».
            
         Άρθρο 2
   Η παρούσα απόφαση τίθεται σε ισχύ την ημερομηνία έκδοσής της.
   Άρθρο 3
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 8 Δεκεμβρίου 2009.
      
         
            Για το Συμβούλιο
         
         
            Ο Πρόεδρος
         
         C. BILDT
         
      
   
   
      (1)  ΕΕ L 301 της 12.11.2008, σ. 33.